SAK on valmis jatkamaan neuvotteluja välttääkseen hallituksen jalalle panemia pakkolakeja. Vaikuttaa vahvasti siltä, että yhteiskuntasopimuksesta neuvotellaan vielä viidettä kertaa ennen hallituksen kaavaileman kilpailukykypaketin etenemistä eduskuntaan.

Mistä on kyse? SAK:n Lauri Lyly esittää järjestön hallinnolle uusia neuvotteluja yhteiskuntasopimuksesta.

Työmarkkinajärjestöt yrittävät keskenään sopia Suomen yritysten paremmasta kilpailukyvystä ilman työehtoja heikentäviä lakeja.

SAK on valmis jatkamaan neuvotteluja laajasta työmarkkinaratkaisusta. Ratkaisu korvaisi hallituksen kaavailemia pakkolakeja. Neuvottelut ovat kaatuneet tähän mennessä neljä kertaa, viimeksi joulukuun alussa.

Suomen suurimman palkansaajajärjestön SAK:n työvaliokunta kokoontuu torstaina ja käsittelee neuvotteluehtoja. Keskusjärjestön puheenjohtaja Lauri Lyly kertoi tiistaina olevansa valmis esittämään, että SAK:n syksyn neuvottelutarjous olisi edelleen voimassa.

Työnantajia edustava Elinkeinoelämän Keskusliitto ilmoitti tiistaiaamuna, että se on valmis vielä neuvottelemaan työmarkkinaosapuolten kesken hallituksen kilpailukykypaketin – kansanomaisemmin pakkolait – korvaavasta ratkaisusta. Myöhemmin tiistaina palkansaajien Akava ilmoitti oman neuvotteluvalmiutensa, ja SAK järjesti iltapäivällä oman tiedotustilaisuutensa kertoakseen neuvotteluhalukkuudesta.

Syystarjouksessa äärimaltin palkkalinja

Pakkolait tarkoittaisivat palkansaajille lomarahojen leikkauksia ja palkattomia sairaspäiviä. Pisimmistä vuosilomista leikataan, ja loppiainen ja helatorstai muuttuvat palkattomiksi vapaapäiviksi. Lakiesitykset on ollut tarkoitus antaa eduskunnalle jo keväällä. Nähtäväksi jää, miten aikataulun käy nyt neuvotteluhalujen jälleen herättyä.

Pakkolaeilla hallitus pyrkii "kilpailukykyloikkaan", joka alentaisi yritysten yksikkötyökustannuksia viidellä prosentilla.

Lauri Lyly viittaa syksyn neuvottelutarjouksella SAK:n ehdottamiin erittäin maltillisiin palkkaratkaisuihin, työnantajien sairaisvakuutusmaksun alentamiseen ja työttömyysvakuutusten hivuttamiseen palkansaajien kontolle. Ehdotuksessa palkankorotus olisi ollut pyöreä nolla vuonna 2017 ja seuraavana vuonna vientialojen määrittelemä.

SAK on esittänyt myös uutta lomarahamallia, jossa euromäärä laskisi huonoina työllisyysaikoina ja nousisi hyvien työllisyyslukujen aikaan.